b'\n_START_ARTICLE_\nSkali\xc5\xa1ki\xc5\xb3 uola\n_START_PARAGRAPH_\nSkali\xc5\xa1ki\xc5\xb3 (arba Liucioni\xc5\xb3) uola\xc2\xa0\xe2\x80\x93 Lietuvos Respublikos geologijos paminklas. Tai keli geologiniai objektai viename: 1) ola arba urvas, 2) konglomerato uola, ir 3) nuo jos la\xc5\xa1antis \xc5\xa1altinis. Uola yra Neries de\xc5\xa1iniajame krante, \xc5\xa1alia kaimo turizmo sodybos \xe2\x80\x9eNeries Vila\xe2\x80\x9c , griovoje, mi\xc5\xa1ke u\xc5\xbe keli\xc5\xb3 \xc5\xa1imt\xc5\xb3 metr\xc5\xb3 nuo Skali\xc5\xa1ki\xc5\xb3 kaimo prie\xc5\xa1 up\xc4\x97s srov\xc4\x99. Uolos pap\xc4\x97d\xc4\x97je, prie pat up\xc4\x97s, yra dar vienas \xc5\xa1altin\xc4\x97lis, i\xc5\xa1tekantis i\xc5\xa1 po akmens.\n_START_SECTION_\nPavadinimo kilm\xc4\x97\n_START_PARAGRAPH_\nSkali\xc5\xa1ki\xc5\xb3 uola dar vadinama \xc5\xa0vent\xc4\x85ja ola, uola ar atodanga, arba tiesiog sk\xc3\xa1la. Arba pa\xc5\xbeymima pagal artimiausio kaimelio kit\xc4\x85 pavadinim\xc4\x85\xc2\xa0\xe2\x80\x93 Liucioni\xc5\xb3 ola. O d\xc4\x97l i\xc5\xa1 jos la\xc5\xa1an\xc4\x8dio po\xc5\xbeeminio vandens ji \xc5\xbeinoma ir kaip \xc5\xa1altinis\xc2\xa0\xe2\x80\x93 Verkianti ola. O pats Skali\xc5\xa1ki\xc5\xb3 vietov\xc4\x97s vardas, matyt, kil\xc4\x99s nuo \xc5\xbeod\xc5\xbeio uola (lenk. ska\xc5\x82a). Dar vadinama \xe2\x80\x9everkian\xc4\x8dia ola\xe2\x80\x9c.\n_START_SECTION_\nGeologija\n_START_PARAGRAPH_\nSkali\xc5\xa1ki\xc5\xb3 uola\xc2\xa0\xe2\x80\x93 tai \xc4\xaf konglomerat\xc4\x85 susicementavusio \xc5\xbevyro luitas. \xc5\xbdvyro sluoksniuotumas ry\xc5\xa1kiai matomas. Jis \xc4\x8dia sudaro didelius klodus, kaip ir prie\xc5\xa1ingoje up\xc4\x97s pus\xc4\x97je Skersabali\xc5\xb3 \xc5\xbevyro karjero telkinyje, o susiklost\xc4\x97 \xc4\x8dia tirpstant ledynams. V\xc4\x97liau i\xc5\xa1 dideli\xc5\xb3 ledyno tirpsmo vanden\xc5\xb3 likus tik nedideliam srautui\xc2\xa0\xe2\x80\x93 Neries upei\xc2\xa0\xe2\x80\x93 susiaur\xc4\x97jus ir besigilinant savo vag\xc4\x85, \xc5\xbevyro sluoksniai buvo atidengti ir \xc4\x8dia prasid\xc4\x97jo gausus \xc5\xa1altiniavimas. Up\xc4\x97s \xc5\xa1laituose i\xc5\xa1siliejantis gruntinis vanduo patiria sl\xc4\x97gio ir temperat\xc5\xabros kitim\xc4\x85, d\xc4\x97l ko jame esantys i\xc5\xa1tirp\xc4\x99 karbonatai i\xc5\xa1krenta \xc4\xaf nuos\xc4\x97das. Jie sluoksnyje, plona juostele apgaubdami sm\xc4\x97lio smilteles ir \xc5\xbevyro apvalainukus, kaupiasi, kol u\xc5\xbepildo visas tu\xc5\xa1tumas ir poras. Taip buvusios palaidos ir birios nuogulos tapo patvariomis ir kietomis uolienomis. Ola po juo susidar\xc4\x97 v\xc4\x97liau, kai \xc5\xa1laito griova gil\xc4\x97jo. Vasar\xc4\x85 vanduo nuo konglomerato la\xc5\xa1a nuolat. Besisunkiantis vanduo \xc5\xbeemiau uolos i\xc5\xa1plov\xc4\x97 \xc5\xbeemes ir taip susidar\xc4\x97 net iki 3\xc2\xa0m auk\xc5\xa1\xc4\x8dio bei iki 6\xc2\xa0m horizontalaus \xc4\xaf \xc5\xa1lait\xc4\x85 gylio ola. Jos plotis ~15\xc2\xa0m, auk\xc5\xa1tis ~2\xc2\xa0m, gylis ~5\xc2\xa0m. \xc5\xbdiem\xc4\x85 oloje susidaro ledo stalaktitai ir stalagmitai, i\xc5\xa1ry\xc5\xa1kindami tas vietas, pro kurias vanduo prasisunkia labiausiai. Toki\xc5\xb3 ol\xc5\xb3 Lietuvoje yra vienetai. Kitas pana\xc5\xa1us objektas\xc2\xa0\xe2\x80\x93 \xc4\x8ciobi\xc5\xa1kio urvas.\n_START_SECTION_\nIstorija\n_START_PARAGRAPH_\nUol\xc4\x85 esant \xc5\xbeinojo jau Motiejus Kazimieras Sarbievijus, kuris, profesoriaudamas Vilniaus akademijoje, keliavo po Nemen\xc4\x8din\xc4\x97s apylinkes. Tai buvusi piligrimyst\xc4\x97s vieta, pro kuri\xc4\x85 eidavo kelias link Vilniaus Au\xc5\xa1ros vart\xc5\xb3. Vietiniai mini, kad XIX a. vir\xc5\xa1 uolos stov\xc4\x97jusi koply\xc4\x8dia ar didelis kry\xc5\xbeius. Uol\xc4\x85 apra\xc5\xa1\xc4\x97 grafas E. Ti\xc5\xa1kevi\xc4\x8dius savo ekspedicijos Nerimi ataskaitoje.\n_START_SECTION_\nPadavimai\n_START_PARAGRAPH_\nPadavimas byloja, kad ka\xc5\xbekokiai \xc4\xaf \xc5\xa1i\xc4\x85 viet\xc4\x85 atvykusiai poniai krentan\xc4\x8diu uolos vandeniu savo \xc5\xa1uniukui akis i\xc5\xa1plovus, vanduo prarado gali\xc4\x85 \xc5\xbemon\xc4\x97ms pad\xc4\x97ti. Antrasis padavimas pasakoja, kad vienas \xc4\xafdomumo apimtas sielininkas panoro nusilau\xc5\xbeti uolos gabal\xc4\x85 ir su savimi pasiimti, ta\xc4\x8diau jo plaustas \xc4\x97m\xc4\x97 sk\xc4\x99sti, neleisdamas priart\xc4\x97ti.'